2.

Piirkonna kliimat kirjeldades on mainitud eri aspekte, mida tuleks esile tõsta, et mõista, miks on kaitstud päritolunimetusega veinide „LEÓN“ aluseks olev sort ’Prieto Picudo’ erisugune ja ainulaadne: — Lehtede ja marjade eriline kirkus suveperioodil hõlbustab taime fotosünteesi, mis soodustab marjas suhkrute ja ka polüfenoolide moodustumist, andes hiljem roosale ja punasele veinile selle intensiivse ja sooja värvuse, mida saame veinide välimust hinnates imetleda. — Tänu päevase ja öise temperatuuri erinevustele suveperioodil (päeval läheb kõrvetavkuumaks, kuid öösel langeb temperatuur märkimisväärselt) toimuvad taimerakkudes hingamisprotsessid (rakuhingamine), mis soodustavad viinamarjadele väga omase loomuliku happesuse kujunemist. Seetõttu saavutatakse virdes happesus ligikaudu 5,5 viinhappe grammi liitri kohta, mis hiljem väljendub roosadele veinidele iseloomulikus värskuses. — Lisaks soodustab mainitud temperatuurikõikumine polüfenoolide rikkalikku moodustumist marjades, kuna suvel saavad need valmida pikalt päevavalguses. — Teisest küljest tuleb märkida, et sordist ’Prieto Picudo’ saadud veine iseloomustab väga intensiivne lõhn. Selleks et veinidel oleksid sellised lõhnaomadused, on vaja, et iseloomuliku lõhnabuketi andvaid terpeene moodustuks marjakestas õiges koguses, ja siin mängivad olulist rolli suvepäevade kuumakraadid. — Need suvised kuumakraadid koos fotosünteesi soodustava rohke päikesevalgusega aitavad marjadel koguda suhkruid ja see omakorda suurendab hiljem veini alkoholisisaldust. See asjaolu koos sordile omase suure loomuliku happesusega võimaldab meie päritolunimetusega seotud viinamarjakasvatajatel ja veinivalmistajatel toota noori ja värskeid punaseid veine ning pika laagerdumisajaga punaseid veine. — Meie piirkonna sügis on pehme ja mõnevõrra vihmane, mis on hädavajalik, et viinamarjad saavutaksid hea küpsusastme. Marja õige küpsus avaldub alkoholisisalduse, happesuse ja polüfenoolide heas tasakaalus. — Et sordi ’Prieto Picudo’ kasutamisel ei oleks toodang ebaühtlane, nagu oleme juba käesolevas tootespetsifikaadis märkinud, kasutavad viinamarjakasvatajad nn pikka lõikamist, et suurendada tootlikkust, muuta toodang korrapärasemaks ja saada hea kvaliteediga tooteid. — Eespool kirjeldatud eri tüüpi muldade orgaanilise aine sisaldus on väike. See on määrava tähtsusega asjaolu, mis aitab saada kvaliteetsed tooted nii meie punaste kui ka valgete sortide puhul. Just viimastel on suurepärane lõhnabukett eelkõige seetõttu, et viinamarjaistandused on rajatud pinnasele, mille mullad on iseäranis kerged ja neis on vähe orgaanilist ainet ja savi, need on suurepärase sisedrenaažiga ja rahuldava niiskusesisalduse säilitamise võimega, neid on kerge õhustada ja need on juurtele hästi läbitavad, neis on vähe mineraalsoolasid, need on piisavalt sügavad ja lubjarikkad – kõik need tingimused on olulised kvaliteetsete valgete veinide valmistamiseks. — Lõpetuseks tuleb veel kord esile tuua roosade veinide valmistamist nn madreo-meetodil, mis seisneb selles, et veinile lisatakse kääritamise ajal viinamarju ja/või terveid viinamarjakobaraid. Seda meetodit kasutatakse ainult meie piirkonnas, kus paljud veinikeldrid toodavad sel moel peale traditsioonilise roosa veini alati ka mõne liitri viinamarjavirret.